ΓΡΑΠΤΗ ΕΡΩΤΗΣΗ E-1011/96 υποβολή: Johanna Maij-Weggen (PPE) προς την Επιτροπή (26 Απριλίου 1996)

Θέμα: Πιστοποίηση ξυλείας που παράγεται με βιώσιμο τρόπο

1. Έχει ενημερωθεί η Επιτροπή σχετικά με τις δραστηριότητες του Βρετανικού Ινστιτούτου Πιστοποίησης SGS Forestry, καθώς και σχετικά με τις αρχές και τα κριτήρια που έχει υιοθετήσει το Forest Stability Council;

2. Γνωρίζει η Επιτροπή περί της βιώσιμης και πιστοποιημένης παραγωγής ξυλείας εκ μέρους της Ένωσης παραγωγών SWIFT (Solomon Western Islands Fair Trade); Εάν ναι, είναι διατεθειμένη η Επιτροπή να υποστηρίξει την ανάπτυξη του σχεδίου αυτού;

3. Ποια κριτήρια εφαρμόζει η Επιτροπή όταν εξετάζει το θέμα της βιώσιμης παραγωγής ξυλείας, ειδικότερα στις περιβαλλοντικές ρήτρες των συμβάσεων και της νομοθεσίας, αλλά και για την κατασκευή των κτιρίων της;

4. Ποια σήματα πιστοποίησης χρησιμοποιεί η Επιτροπή; Είναι διατεθειμένη να εξετάσει τη δυνατότητα καθιέρωσης ενός ευρωπαϊκού σήματος πιστοποίησης, ώστε να μην παρασύρεται ο καταναλωτής;

Απάντηση της κας Bjerregaard εξ ονόματος της Επιτροπής (24 Ιουνίου 1996)

1. Η Επιτροπή γνωρίζει τις αρχές δασικής διαχείρισης που πρεσβεύει το Συμβούλιο Φροντίδας των Δασών - Forest Stewardship Council (FSC) -, και τα συναφή κριτήρια. Οι ανωτέρω αρχές, όπως τις έχει δημοσιεύσει το FSC, αφορούν τη συμμόρφωση προς τους νόμους, τα δικαιώματα και τις ευθύνες εκμίσθωσης και χρήσης, τα δικαιώματα των αυτόχθονων πληθυσμών, τις σχέσεις του κοινωνικού συνόλου και τα δικαιώματα των εργαζομένων, τα οφέλη από τα δάσος, τις επιπτώσεις στο περιβάλλον, τα διαχειριστικά προγράμματα, την παρακολούθηση και αποτίμηση, τη διατήρηση των φυσικών δασών και τις φυτεύσεις.

Η Επιτροπή είναι επίσης γενικώς ενήμερη για τις δραστηριότητες της SGS, η οποία αποτελεί φορέα πιστοποίησης δραστηριοποιούμενο στο πεδίο της αειφόρου δασικής διαχειρίσεως, είναι δε διαπιστευμένη στο FSC. Ωστόσο, η Επιτροπή δεν γνωρίζει κατ' ανάγκη και κάθε μεμονωμένη δραστηριότητα μιας ιδιωτικής εταιρείας.

2. Η Επιτροπή γνωρίζει το πρόγραμμα του συνδέσμου παραγωγών Swift, στον οποίο απονεμήθηκε περιβαλλοντικό βραβείο στις Κάτω Χώρες. Η Επιτροπή συντάσσει τώρα σύμβαση για διεξαγόμενο στην Κοινότητα έργο οικολογικώς αποδεκτής διαχείρισης τροπικής ξυλείας, με τη συμμετοχή του Swift-Icco.

3. Σε διεθνές επίπεδο, ο ορισμός της έννοιας της αειφόρου δασικής διαχειρίσεως εδόθη κατά βάση στην «μη νομικώς δεσμευτική επίσημη διακήρυξη αρχών για παγκόσμια συναίνεση στο ζήτημα της διαχείρισης, της διατήρησης και της αειφόρου αναπτύξεως των πάσης φύσεως δασών», που εγκρίθηκε από τη διάσκεψη των Ηνωμένων Εθνών για το περιβάλλον και την ανάπτυξη (UNCED). Σε ευρωπαϊκό επίπεδο, η ιδέα αναλύθηκε περαιτέρω στο ψήφισμα αριθ. Η1 της διϋπουργικής διάσκεψης για την προστασία των δασών στην Ευρώπη (Ελσίνκι, 1993). Η Κοινότητα και τα κράτη μέλη της προσυπέγραψαν το ανωτέρω ψήφισμα. Στο πλαίσιο της διαδικασίας μεταπαρακολούθησης της διάσκεψης του Ελσίνκι, το 1994 εγκρίθηκαν σε πανευρωπαϊκό επίπεδο ορισμένα κριτήρια και δείκτες για την αειφόρο δασική διαχείριση. Τα ανωτέρω κριτήρια και δείκτες ισχύουν όμως μόνο σε εθνικό επίπεδο, δηλαδή όχι σε επίπεδο διαχειριστικής μονάδας. Τη στιγμή αυτή εξετάζονται στο ίδιο πλαίσιο οι δυνατότητες ανάπτυξης κριτηρίων και δεικτών σε επίπεδο χαμηλότερο από το εθνικό. Η Επιτροπή γνωρίζει επίσης πολλές άλλες διεθνείς και εθνικές, ιδιωτικές και δημόσιες, πρωτοβουλίες και δραστηριότητες που αφορούν την αειφόρο δασική διαχείριση, μεταξύ δε άλλων τις δραστηριότητες του FSC, τις δραστηριότητες που συνδέονται με την τεχνική επιτροπή 207 του Διεθνούς Οργανισμού Τυποποίησης (ISO), τη Διεθνή συμφωνία για την τροπική ξυλεία, το Σκανδιναβικό πρόγραμμα πιστοποίησης των δασών, τα πρότυπα του Καναδικού οργανισμού τυποποίησης (SCA) και διάφορους αναφαινόμενους μηχανισμούς πιστοποίησης της αειφόρου δασικής διαχειρίσεως (SFM).

Όσον αφορά τη νομοθεσία που έχει θεσπίσει η Κοινότητα, έγινε παραπομπή στη διακήρυξη της UNCED για τις αρχές δασικής διαχείρισης και στο ψήφισμα Η1 της διϋπουργικής διάσκεψης για την προστασία των δασών στην Ευρώπη, στο πλαίσιο εφαρμογής του κανονισμού του Συμβουλίου (ΕΟΚ) αριθ. 880/92 σχετικά με κοινοτικό σύστημα απονομής οικολογικού σήματος ((ΕΕ αριθ. L 99, της 11.4.1992 )) (Αποφάσεις αριθ. 94/924/ΕΚ και 94/925/ΕΚ της Επιτροπής της 14ης Νοεμβρίου 1994, με τις οποίες καθιερώνονται οικολογικά κριτήρια για την απονομή του κοινοτικού οικολογικού σήματος σε χάρτη υγείας και ρόλους κουζίνας ((ΕΕ αριθ. L 364, της 31.12.1994 ))), και στα πρότυπα του Διεθνούς Οργανισμού Τροπικής Ξυλείας (ΙΤΤΟ), στο άρθρο 8 του κανονισμού (ΕΚ) αριθ. 3281/94 του Συμβουλίου της 19ης Δεκεμβρίου 1994, με τον οποίο εφαρμόζεται τετραετές πρόγραμμα (1995 έως 1998) γενικευμένων προτιμήσεων ως προς ορισμένα βιομηχανικά προϊόντα προερχόμενα από αναπτυσσόμενες χώρες ((ΕΕ αριθ. L 348, της 31.12.1994 )).

Η Επιτροπή συνήθως μισθώνει τα κτίρια που χρησιμοποιεί. Στα μισθωτήρια συμβόλαια ή στις συμβάσεις κατασκευής δεν διατυπώνονται περιβαλλοντικές ρήτρες ως προς την παραγωγή της ξυλείας κατά τρόπο αειφόρο.

4. Η Επιτροπή δεν χειρίζεται τυχόν σήμα ποιότητας ως προς την παραγωγή ξυλείας κατά τρόπο αειφόρο και ως προς την αειφόρο δασική διαχείριση. Η Επιτροπή έχει αντιληφθεί τις διάφορες αναφαινόμενες πρωτοβουλίες πιστοποίησης της αειφόρου δασικής διαχειρίσεως και της σήμανσης της ξυλείας, έχει δε επίγνωση του γεγονότος ότι η διάδοση ανάλογων μηχανισμών πιθανώς να προκαλέσει σύγχιση στους καταναλωτές. Η Επιτροπή συζητεί με τα κράτη μέλη τις επιλογές στη χάραξη πολιτικής, μεταξύ άλλων πιθανό Κοινοτικό μηχανισμό όσον αφορά την αειφόρο δασική διαχείριση και την πιστοποίηση της ξυλείας.

Το ζήτημα της εκούσιας πιστοποίησης των δασών ευρίσκεται τώρα επίσης υπό συζήτηση, σε διεθνές επίπεδο, από τη διακυβερνητική ομάδα για τα δάση, που συνέστησε η Επιτροπή σχετικά με την αειφόρο ανάπτυξη. Πέραν των συζητήσεων που πραγματοποιούνται στις συνεδριάσεις της ομάδας, στο διάστημα μεταξύ των συνόδων αναπτύσσονται και δραστηριότητες, οργανούμενες από ορισμένες κυβερνήσεις, οι οποίες αφορούν τις εργασίες της ομάδας. Συγκεκριμένα, στις δραστηριότητες αυτές περιλαμβάνονται η διεθνής διάσκεψη για την πιστοποίηση και σήμανση προϊόντων από δάση που υποβάλλονται σε αειφόρο διαχείριση, που πραγματοποιήθηκε στο Brisbane από τις 26 έως τις 30 Μαΐου 1996, και τη συνεδρίαση της συνιστάμενης από εμπειρογνώμονες ομάδας εργασίας με αντικείμενο το εμπόριο, τη σήμανση δασικών προϊόντων και την πιστοποίηση της αειφόρου δασικής διαχειρίσεως, που πραγματοποιήθηκε στη Βόννη από τις 12 έως τις 16 Αυγούστου 1996.